Elizabeth Taylor Take the metro:
Η ζωή της Elizabeth Taylor
H καλλονή με το βιολετί βλέμμα
H ζωή της μοιάζει περισσότερο με παραμύθι ή τηλεοπτική νουβέλα. "Όλα ήταν στα χέρια μου από πάντα- εμφάνιση, φήμη, τιμή, αγάπη. Δεν είχα να αγωνιστώ για τίποτα". Σ' αυτή τη φράση της ίδια της Liz Taylor θα μπορούσε να συνοψιστεί η ζωή της μέχρι και το Μάρτιο του 2011, τη μέρα που έσβησε για πάντα το θρυλικό βλέμμα της μεγάλης οθόνης. Παιδί-θαύμα, από 9 κιόλας χρονών μπήκε στη σκληρή βιομηχανία του Χόλυγουντ, σωστό προϊόν συναλλαγής των ίδιων της των γονιών της, όπως ακριβώς και ο Μάικλ Τζάκσον. Εκεί στηρίχτηκε και η δυνατή τους φιλία. Ο Μάικλ Τζάκσον δεν έκρυβε το θαυμασμό του γι' αυτή. Τη λάτρευε σαν θεότητα!
Γεύτηκε πρώιμα την αποδοχή, τη δόξα, την αναγνώριση, για να τα απομυθοποιήσει όλα αμέσως, χωρίς να μαζέψει απωθημένα. "Πέρα απ' όλα ξέρεις, υπάρχει και η ζωή" έλεγε συχνά και το τήρησε μέχρι και τις τελευταίες της στιγμές. Στο τελευταίο πάρτι που έκανε για τα 79α γενέθλιά της, όταν συγγενείς και φίλοι σήκωσαν τα κρυστάλλινα ποτήρια με την αγαπημένη της Κρυστάλ για να της ευχηθούν συγκινημένοι, καθώς η υγεία της την πρόδιδε ολοένα και περισσότερο, η Liz με σαρκασμό απάντησε λέγοντας "Όχι ακόμα! Μη βουρκώνετε. Δεν έχω πεθάνει, χρυσά μου"!
Δεν πρέπει να υπήρξε κανείς που να μην προσκύνησε μπροστά στην απαράμιλλη ομορφιά της Taylor. Δύσκολα μπορούσες να σταθείς αδιάφορα μπροστά της. Ξεχώρισε αμέσως για το σπάνια αισθησιακό της πρόσωπο, το λευκό –σαν γνήσιο μετάξι- δέρμα και τα μαύρα της μαλλιά. Ό,τι όμως σφράγισε την εικόνα της στην μνήμη όλων είναι τα σαγηνευτικά βιολετί μάτια της… Το βλέμμα της όσο και αν απαθανατίστηκε για δεκαετίες από κάμερες και φωτογράφους δεν ξεθώριασε ποτέ και συνέχιζε ως το τέλος να σαγηνεύει και να μαγνητίζει πλήθη θαυμαστών. Στην Taylor ανήκει ακόμη και σήμερα το ρεκόρ εμφανίσεων σε εξώφυλλα περιοδικών.
Έτσι μοιραία αγαπήθηκε ιδιαίτερα από το αντρικό κοινό. Το αποδεικνύει και η πορεία της. Η ερωτική ζωή της υπήρξε πολυτάραχη και η ίδια είχε δικαίως αποσπάσει τον τίτλο της μοιραίας γυναίκας, αφού είχε κάνει 8 γάμους με 7 συντρόφους, καθώς ξαναπαντρεύτηκε το γνωστό ηθοποιό Richard Burton ένα χρόνο μετά τον πρώτο τους χωρισμό. Ο Burton υπήρξε για την Taylor ο πιο θυελλώδης και σαρωτικός έρωτας της ζωής της. Οι δυο τους αγαπήθηκαν παράφορα καθώς η σχέση τους τα είχε όλα. Πάθος, έρωτα, καβγάδες, αλκοόλ. Τον εαυτό τους έπαιζαν άλλωστε στο "Ποιος σκότωσε τη Βιρτζίνια Γουλφ", ρόλος που χάρισε στην Taylor και ένα από τα δύο Όσκαρ της. Ο ρωμαλέος "Αντώνιος" και η μοναδική "Κλεοπάτρα" της μεγάλης οθόνης αγαπήθηκαν μανιασμένα και ανιδιοτελώς, παρά το γεγονός ότι πολλοί κατηγόρησαν τη σχέση τους ως ένα διαφημιστικό τρικ που εκτόξευε το κασέ τους.
Η σχέση τους υπήρξε αφορμή για να κατασκευαστεί ένα από τα πιο δημοφιλή και περιζήτητα κοσμήματα όλων των εποχών. Το Taylor-Burton Diamond, πήρε το όνομά του από το δημοφιλές ζευγάρι, καθώς ο ηθοποιός το παρήγγειλε αποκλειστικά για εκείνη. "Βig girls need big diamonds" είχε δηλώσει χαρακτηριστικά ο Burton. Άλλωστε το πάθος της Taylor για τα διαμάντια είναι γνωστό.
Δεν υπήρξε όμως μόνο η ιδιότροπη και κακομαθημένη σταρ ή η καλλονή που έκοβε τις ανάσες των αντρών, αλλά και μια γνήσια ακτιβίστρια που πάλεψε για την αντιμετώπιση του AIDS. Αφορμή γι' αυτό υπήρξε ο θάνατος του αγαπημένου της συμπρωταγωνιστή Rock Hudson απ' τον ιό. Όταν όλοι θεωρούσαν την ασθένεια ως υπόθεση ομοφυλοφίλων η Taylor "αγκάλιασε" τον Hudson και με την αγωνιστικότητα και την αφοσίωσή της κατόρθωσε να αλλάξει τα πράγματα. Ο κόσμος ενημερώθηκε και ενεργοποιήθηκε και η άγνοια και η προκατάληψη έκαναν ένα σημαντικό βήμα υποχώρησης.
Μετά από τις πολλές κινηματογραφικές επιτυχίες και μια ζωή γεμάτη έρωτες, δόξα, χρήματα και αγώνες, το τέλος τη βρίσκει σε μια ατέρμονη μοναξιά και μελαγχολία. "Η ζωή μου μοιάζει να είναι τώρα άδεια" παραδεχόταν. Ίσως τελικά αυτό να είναι το τίμημα για όσους γεννήθηκαν αψεγάδιαστα πλασμένοι. Και σίγουρα η Taylor αποτελεί το πιο αντιπροσωπευτικό παράδειγμα του ανθρώπου που δεν παρέλειψε να ζήσει τίποτα!